
FØRSTE  AKT 


I.  Afdeling. 

Det  aabne  Hav.    Solnedgang. 

Den  lille  Havfrue  sidder  tankefuld  paa  en 
Klippe,  der  rager  op  af  Havet ;  hendes  fem  Søstre 
leger  i  det  stille  Vand.  De  vil  drage  hende  med  ind  i 
Legen;  men  hun  afslaar  det.  „Lad  hende  saa  sidde 
og  sværme,"  siger  de  til  hverandre  og  boltrer  sig  igen 
i  munter  Leg. 

Havkongen,  deres  Fader,  stiger  op  af  Havet. 
Han  befaler  sine  Døtre  at  vende  tilbage  til  Dybet. 
Den  lille  Havfrue  beder,  om  hun  maa  blive 
heroppe  lidt  endnu,  indtil  Solen  er  gaaet  ned.  Sø- 
strene gaar  i  Forbøn  for  hende ;  Kongen  tillader  hende 
det,  giver  de  andre  et  Vink  og  synker  med  dem  i  Havet. 

Solen  gaar  ned,  Mørket  falder  hurtigt  paa.  Men 
Ha  v  f  r  u  e  n  bliver  siddende  og  stirrer  op  mod  Stjer- 
nerne, der  tændes. 

En  Storm  bryder  løs.  Stærk  Bølgegang,  Uvejr. 
Et  Skib  kommer  sejlende  gennem  Natten.  Paa  Dækket, 
blandt  Søfolkene,  den  unge  Prins.  Skibet  tumles 
frem  og  tilbage,  støder  mod  en  Klippe,  søndres,  synker. 
Havfruen  svømmer  hen  til  Prinsen,  tager  ham 
i  sine  Arme,  svømmer  med  ham. 


Dagen  bryder  frem.  Et  Land  dukker  op  af  Havet. 
Sydlig  Vegetation;  Klosterhave.  Til  den  ene  Side  Klo- 
stret, til  den  anden  Kirken.  Ved  Strandbredden  en  stor 
Busk.  Havfruen  svømmer  derhen,  lægger  Prin- 
sen, der  er  som  død,  til  Hvile  bag  Busken.  Klokke- 
ringning; Musik  fra  Kirken.  Dens  Port  gaar  op. 
Havfruen  skjuler  sig  bag  en  Sten  i  Vandet.  Tog 
af  Nonner  ud  fra  Kirken.  Blandt  Nonnerne  enkelte 
unge  Lægsøstre,  saaledes  Prinsessen.  Hun  op- 
dager Prinsen,  viser  ham  til  de  andre.  En  Baare 
bringes  fra  Klostret ;  han  lægges  derpaa,  dækket  med 
en  Kappe.  Han  slaar  Øjnene  op,  møder  Prinses- 
sens Blik  og  falder  paany  i  Dvale.  Prinsessen 
kysser  ham  paa  Panden.  Man  bærer  ham  ind  i  Klo- 
stret.    Havfruen  ser  vemodigt  efter  ham. 

Havhexen  dukker  op  ved  Siden  af  hende. 
Havfruen  bliver  forskrækket.  Hexen:  Hvorfor 
er  Du  bedrøvet?  Havfruen  vil  ikke  sige  det. 
Hexen:  Jeg  ved  det  godt:  Du  har  set  et  Menneske, 
som  Du  er  kommen  til  at  elske.  Nu  vilde  Du  gerne 
op  paa  Jorden  og  selv  blive  som  et  Menneske  for  at 
kunne  forenes  med  ham,  Du  elsker.  Derfor  sørger 
Du  over  Din  Fiskehale,  ikke  sandt?  Havfruen: 
Jo,  Du  har  Ret.  Hexen:  Kom  saa  blot  med  mig 
ned  i  min  Hule ;  jeg  kan  hjælpe  Dig.  Havfruen 
tør  ikke.  Men  da  hun  ser  Prinsen  komme  ud  fra 
Klostret  og  tage  Afsked  med  Nonnerne,  besejrer  hendes 
Kærlighed  Frygten,  og  hun  synker  med  Hexen  ned 
i  Dybet. 

Mellemspil. 

Musiken  skildrer  Farten  ned  igennem  Vandet. 


2.  Afdeling. 

Havhexens  Hule  paa  Havsens  Bund. 

Smaa  Havtrolde  fyrer  op  under  en  mægtig  Gryde. 
Havhexen  daler  ned  fra  oven  paa  et  uhyggeligt 
Køretøj  med  Havslanger  til  Tømme  og  store  piggede 
Fisk  som  Forspand.  Efter  hende  kommer  Hav- 
fruen svømmende.  Hexen  stiger  ud.  Køretøjet 
bort. 

Hexen:  Nu  skal  jeg  brygge  Dig  en  Drik.  Naar 
Du  drikker  den,  bliver  Du  som  et  Menneske.  Du  faar  en 
dejlig,  svævende  Gang  og  kan  danse  skønnere  end 
nogen  anden.  Havfruen:  Og  hvad  forlanger  Du 
som  Betaling?  Hexen:  Alle  de  Smykker,  Du  bærer, 
og  Din  Prinsessekrone.  Havfruen:  Men  kan  jeg 
saa  aldrig  vende  tilbage  og  igen  blive  Havkongens  Dat- 
ter? Hexen:  Nej.  Hvis  ikke  han,  som  Du  elsker, 
vil  elske  og  ægte  Dig,  maa  enten  han  eller  Du  miste 
Livet.  Men  vær  Du  kun  rolig :  saa  smuk  som  Du  er, 
kan  intet  Menneske  modstaa  Dig.  Efter  nogen  Betænk- 
ning overgiver  Ha  v  f  r  u  e  n  hende  alle  sine  Smykker, 
tilsidst  ogsaa  Kronen.  Hexen  er  henrykt.  Nu  brin- 
ger Havtroldene  hende  de  Ingredienser,  hvoraf 
Drikken  skal  tilberedes:  Knogler,  Menneskeøjne  o.  lign. 
Baalet  under  Kedlen  flammer  op,  og  medens  Hexen 
brygger,  danser  Havtroldene  omkring  hende. 
Drikken  øses  op  i  et  Bæger:  Hjerneskallen  af  et  Barn. 
Havfruen  drikker.  Paa  et  Tegn  af  Hexen 
gaar  Baalet  ud.  Hulens  Hvælving  brister.  Gennem 
Vandet  skinner  Dagslyset  ned  fra  oven.  Medens 
Hexen  ifører  sig  Smykkerne  og  Kronen,  og  T  r  o  1- 


d  e  n  e  grupperer  sig  om  hende,  svæver  Havfruen 
langsomt  op  igennem  Vandet.  Fiskehalen  er  forsvun- 
det; hun  har  Menneskeben. 


ANDEN  AKT 

Prinsens  Slotshave. 


En  stor  Marmorterrasse,  hvorfra  paa  begge  Sider 
en  Trappe  fører  ned  til  Vandet.  I  Baggrunden  Mar- 
mortrapper op  til  selve  Slottet.  Paa  Trinene  ned  til 
Vandet  sidder  den  lille  Havfrue.  Oppe  i  Slot- 
tets Midtersal,  der  bæres  af  fritstaaende  Søjler,  ses  ved 
Taflet  Fyrstinden,  Prinsen,  Hofherrer  og  Hof- 
damer. Pager  varter  op.  Paa  Trapperne,  der  fører 
ned  til  Terrassen,  staar  Prinsens  Livvagt.  Terrassen 
er  opfyldt  af  Folket,  der  ser  op  mod  Slottet  og  betrag- 
ter de  spisende. 

Folket  trænger  paa  og  vil  op  ad  Trapperne.  Vagten 
driver  dem  tilbage.  Derved  vender  nogle  sig  og  op- 
dager Havfruen.  Man  flokkes  om  hende  og  ler 
hende  ud.  Nogle  af  Vagten  skiller  Folkemængden  ad. 
Ceremonimesteren  ned  fra  Slottet ;  spørger, 
hvad  der  er  paafærde.  Ser  Havfruen;  henrykt 
over  hendes  Skønhed.  Lader  Vagten  jage  Folket  ud; 
gør  Tilnærmelser  til  Havfruen,  men  bliver  afvist. 
I  Harme  derover  lader  han  Vagten  gribe  hende.  Nar- 
ren har  set  det  hele  Optrin  og  gjort  sig  lystig  over 
Ceremonimesteren. 

Imidlertid  er  Taflet  endt.  Prinsen,  Fyrst- 
inden   og  hele  Hoffet  kommer  ned  paa  Terrassen. 

Prinsen  spørger,  hvad  der  er  sket.  Ceremo- 
nimesteren viser  ham  Havfruen.  Prin- 
sen bliver  forbavset  over  hendes  Skønhed ;  spørger 
hende  ud,  hvem  og  hvorfra  hun  er.  Hun  svarer,  at 
hun  kommer  nede  fra  Havet.  Hoffet  ler  ad  dette  Svar. 
Ceremonimesteren  vil  lade  hende  kaste  i 
Vandet.  Men  Prinsen  befaler,  at  hun  skal  føres 
op  i  Slottet  og  forsynes  med  smukke  Klæder.  Hun 
vises  derop  af  den  dybt  krænkede  Ceremonime- 
ster, der  forhaanes  af  Narren. 

Prinsen  sætter  sig  bedrøvet.  Fyrstinden 
beder  ham  være  ved  godt  Mod  og  opfordrer  Selskabet 
til  at  danse  for  at  adsprede  ham. 

Menuet. 

Prinsen  er  endnu  lige  nedslaaet.  Hoffet  lejrer 
sig  da  paa  Marmortrapperne,  medens  Dansere  og  Dan- 
serinder viser  deres  Kunst. 

Narredans. 
Pas  de  quatre. 

Den  lille  Havfrue  kommer  tilbage,  omklædt. 
Hun  danser  og  vækker  alles  Forbauselse. 

Solo. 

Prinsen  er  betaget.  Han  byder  alle  at  gaa :  han 
vil  være  alene  med  den  lille  Havfrue. 

Havfruen:  Hvorfor  er  Du  bedrøvet ?  Prin- 
sen: Om  lidt  skal  jeg  drage  afsted  for  at  hjemføre 
en  Brud,  som  min  Moder  har  valgt  til  mig.  Selv  har 
jeg  aldrig  set  hende.  Og  elske  hende  kan  jeg  ikke. 
Jeg  er  en  Gang  bleven  frelst  af  en  ung  Pige  i  et  Klo- 

ster;  hende  kan  jeg  aldrig  glemme.  Men  da  hun  er 
Nonne,  kan  hun  ikke  blive  min.  Du  ligner  hende; 
og  derfor  har  jeg  Dig  kær.  Han  tager  hende  i  sine 
Arme  og  kysser  hende.  Ceremonimesteren 
kommer  til  i  det  samme.  Forfærdet  og  krænket  kalder 
han  paa  Fyrstinden,  der  kommer  til  med  nogle  af 
Hoffolkene.  Hun  tager  Havfruen  bort  fra  Prin- 
sen og  befaler  ham  strax  at  drage  afsted.  Cere- 
monimesteren vinker.  En  Baad  kommer  ind  og 
lægger  til  ved  den  ene  Trappe.  Prinsen  erklærer, 
at  han  har  valgt  Havfruen  til  sin  Brud.  Men 
Fyrstinden  forbyder  det ;  han  skal  og  maa  hente 
sin  trolovede.  Bekymret  tager  han  Afsked  og  stiger 
i  Baaden.  Han  vil  have  den  lille  Havfrue  med ; 
heller  ikke  det  tillades  ham.  Ceremonimesteren 
holder  hende  ved  Armen.  Baaden  sejler  langs  med 
Terrassen.  Prinsen  strækker  Armen  ud  mod 
Havfruen;  hun  river  sig  løs  og  springer  ned  i  hans 
Favn.  Ceremonimesteren  springer  forfærdet 
efter.  Baaden  ud.  Hele  Scenen  er  imidlertid  bleven 
fyldt.     Almindelig  Bestyrtelse. 

TREDJE  AKT 

Ombord  i  Prinsens  Skib. 


Søfolkene  er  i  Færd  med  at  ophænge  Guirlander 
og  Lamper.  P  r  i  n  sen  kommer  ind.  Hylding.  Han 
afværger  det.    Søfolkene  trækker  sig  tilbage. 

Prinsen  sætter  sig  sørgmodig.  Den  lille 
Havfrue  kommer ;  søger  at  opmuntre  ham  med 
Dans.  Tilsidst  brister  hun  i  Graad.  Han  tager 
hende  i  sine  Arme.  De  klager  deres  Nød  for  hin- 
anden. 

Ceremonimesteren  ind :  Nu  kommer  Bru- 
den; Prinsen  maa  gøre  sig  rede  til  Modtagelsen. 
Afsked  mellem  ham  og  Havfruen.  Prinsen  ud. 
Ceremonimesteren  gør  paany  Tilnærmelser 
til  Havfruen  og  lover  hende  Ægteskab.  Men  for- 
gæves. 

Stor  Procession :  Herolder,  Hoffolk,  Biskoppen, 
Pager,  Fyrsten.  Tilsidst  Prinsessen,  tilsløret.  Sløret 
tages  af  hende.  Jublende  Udbrud  fra  Prinsen:  Det  er 
hende!  Hende,  der  frelste  mit  Liv!  Hende,  jeg  altid 
har  elsket !  -  Han  vender  sig  til  H  a  v  f  r  u  e  n.  Hun 
smiler  vemodigt :  Jeg  under  Dig  Din  Lykke !  Han 
kysser  hende  paa  Panden;  hun  gaar  grædende  bort. 

Vielsen  forrettes.     Efter  en 

Bryllupsdans 

sætter  Brudeparret  sig  derpaa  i  et  Højsæde.     Festen 
fejres  med 

Allegoriske  Danse. 

1.  „Tro,  Haab  og  Kærlighed"  (9  Damer). 

2.  „Fristelsen"    (1   Dame,   8  Herrer). 

3.  „Skuffelsen"    (Den  lille  Havfrue  danser 

for  Prinsen). 

4.  „Livsglæden". 

Paa  Dækket  rejses  der  et  Telt.  Brudeparret  ledsa- 
ges derhen.  Gæsterne  drager  bort.  Lamperne  slukkes. 
Alle  gaar  til  Ro. 

Maaneskin.  Den  lille  Havfrue  kommer  ind. 
Hun  ser  fortvivlet  mod  Teltet  og  ud  over  Havet.  Van- 
det bruser  op.  I  Bølgerne  ses  Havfruens  Sø- 
stre og  Havkongen.  Han  opfordrer  Hav- 
fruen til  at  myrde  Brudeparret  og  tilkaster  hende  en 
Dolk.  Havvæsnerne  forsvinder;  Søgangen  lægger  sig. 
Havfruen  tager  Dolken  op,  gaar  hen  til  Teltet  og 
løfter  Forhænget.  Hun  vil  støde  Dolken  i  Prinsens 
Bryst.  Men  hun  formaar  det  ikke.  Hun  kysser  ham 
paa  Panden  og  velsigner  dem  begge.  Saa  iler  hun  hen 
til  Rælingen  og  styrter  sig  i  Havet. 

Solopgang.  Engle  svæver  ind  over  Havet,  sænker 
sig  ned  og  stiger  derpaa  langsomt  mod  Himlen.  De 
fører  den  lille  Havfrue  med  sig. 

